Da et bredt flertal i Folketinget for fire år siden aftalte, at elforbrugerne, der hidtil havde fået en regning fra både deres elhandelsselskab og det elselskab, der står for elnettet, fremover kun skulle have én samlet regning, anslog de, at det ville give en besparelse på 100 millioner kroner. To år senere vurderede et ekspertudvalg, at man ville kunne spare 290 millioner på at samle kundebetjeningen hos det elselskab, der sælger strømmen.

Alligevel endte det med, at besparelsen ikke kom forbrugerne til gode. Da Folketinget vedtog loven om den såkaldte engrosmodel, blev det præciseret, at selskaberne, der står for elnettet, ikke skulle sænke priserne på grund af besparelsen.

»Det betyder, at forbrugerne troligt må betale elnetselskaberne for omkostninger til kundeservice, som de ikke har. Forbrugerne betaler to gange for den samme vare«, siger Martin Salamon, der er cheføkonom i Forbrugerrådet.